Ringmajanduse juhtrühma 07.09.2022 elektroonilise koosoleku protokoll nr 6

Koosoleku algus 07.09.2022 kell 13:30, lõpp kell 14:30

Juhtrühma esimees: Kaupo Heinma asendaja Sigrid Soomlais

Osalesid: Kadri Auväärt, Katre Väli, Marko Meriloo, Argo Peepson, Kaja Tael, Renno Veinthal, Erle Kõomets, Tiina Uudeberg, Velda Buldas, Merike Ring, Mihkel Krusberg, Aire Rihe, Sigrid Soomlais, Krista Kupits

PÄEVAKORD

Ringmajanduse juhtrühma koosoleku päevakord

**Sissejuhatus:**

Eelmise koosoleku jätkutegevusena on korrastatud juhtrühma koosseis.

2021 aastaks prioriteet oli Juhtrühmas kokkuleppida ringmajanduse põhiprintsiipides. Nagu oleme ka varem arutanud, siis on selle juhtrühma roll luua üldine raam, kus saaks kirjeldada tegevused ja valdkonnad, kuhu ringmajandust integreerime. Eelmisel korral tutvustasime ringmajanduse raamdokumendi loomise protsessi ning nüüdseks on see läbinud huvirühmade tagasiside ringi. Dokument on kättesaadav ringmajanduse kodulehel.

Seoses rohepoliitika ekspertrühma raportis väljatoodud kitsaskohaga „Avalik sektor ei ole seni piisavalt eeskuju näidanud ringmajanduse käivitamisel“, mis osutab, et siiamaani pole kindlaks määratud selget ringmajandust toetavat riikliku tasandi (st ministeeriumideülest) strateegiat ja tegevuskava. Kuna ringmajanduse edendamine ja arendamine on osa tänapäevasest majandussüsteemist (sh tööstuspoliitikast), ei saa see olla ainult Keskkonnaministeeriumi valitsemisala teema, siis oleme plaaninud lisada valge raamat rohepoliitika raporti lisaks ning luua ka tegevuste kava, mille abil valges raamatus seatud eesmärke täidame.

**Ringmajanduse valge raamat ja edasised tegevused**

Eelmisel korral Valge raamatu järeltegevuste osas oleme mõelnud, kuidas seda kõike kompaktselt hallata kui ka kuidas saada ülevaade, millised tegevused on käimas ja mis on oodatav tulem. Seda soovime saavutada rulluva teekaardi/kaartide kujul.

Üks variant on protsess üles ehitada nii, et meil on koondatud ministeeriumide peale strateegilisemad ringmajandusega seotud tegevused, mis on kas arengukavades või laiemalt protsessidena töös. Saame seega koondi sellest, mis on nt ministeeriumides ringmajanduse suunal teostamisel. Saame selle info koondada ning kuvada ringmajanduse kodulehel – muuta info filtreeritavaks ning siduda ringmajanduse valge raamatu arengusuundadega.

See annab meile võimaluse erinevaid suundi omavahel klapitada, arutada, kimpudesse siduda ja ajaliselt ka järjestada. Selle info alusel saab tekkida teekaart, kus me teame, kus me oleme alguses, ja teame, kuhu me liigume iga aasta lõikes ja kes mida teeb. Ehk iga ministeeriumi olulisemad tegevused saaksid olla välja toodud koondina ja aasta lõikes. Sellest tekibki samm-haaval rada, kuidas Eesti ringmajandusele üle läheb.

Järeltegevusena pärast ministeeriumite info koondamist võiks juures olla ka KOV info, teadus-arendusplaanid, ettevõtete jm info.

Kokkuvõttes oleks iga aasta kohta olemas tegevused, soovi korral sihid kvantitatiivselt, ootus lõpptulemusele ja seda kõike saab ka iga-aastaselt või vastavalt vajadusele uuendada.

Ringmajanduse juhtrühma rollina näeme ringmajanduse tegevuste info kokku kogumise juhtimist. Protsessi mõttes annab Keskkonnaministeerium teile küsimuste malli, mida iga sisuosakond või valdkond täita saab. Hiljem saame aastati grupeerida ja ka vastavad kimbud moodustada ja siis hinnata, kas meil ikkagi on kõik aspektid kaetud ja kas päriseluline muutus neist ka kokku koondub.

Vajadusel saame tulla teie majadesse ringmajanduse protsessi tutvustama ja töötubasid-ajurünnakuid läbi viima.

Küsimus: Idee on hea, aga mida me info koondamisega saavutame?

Vastus: Tänu sellele saame selgelt analüüsida, kas kõik valge raamatu ja Eesti 2035 eesmärgid on täitmisel ning millised tegevused ja eesmärgid vajavad suuremat tähelepanu. Samal ajal annab see ülevaate, kes millise valdkonnaga tegeleb ning ühtlustab ja kiirendab omavahelist suhtlust.

Küsimus: Kui palju on eeskuju võetud Soomest

Vastus: Sitraga on Keskkonnaministeeriumil head suhted ning oleme vastastikku mitmeid visiite korraldanud. Oleme tutvunud Sitra ringmajanduse teekaardi loomise käsiraamatuga ning nii valge raamatu kui ka nüüd tegevuskava loomisel võtame sealt ideid.

Kokku koondatud info kuvatakse nii ajajoonena kui ka tegevustena ringmajanduse kodulehel, kus saab neid valdkonna, arengusuuna ja ministeeriumi kaupa filtreerida. Koostame ministeeriumitele küsimustiku, mille alusel saame infot kodulehele kandma hakata.

Infoks 16-17 novembril korraldab Keskkonnaagentuur ringmajanduse konverentsi. [Registreerumislink](https://keskkonnaportaal.ee/et/teemad/ringmajandus/ringmajanduse-v%C3%B5imekuse-t%C3%B5stmine/ringmajanduse-konverents)

Kui juhtrühma liikmetel on soovi jagada infot teiste ministeeriumitega ringmajanduse ja keskkonnateemadel, siis saab kasutada selleks juhtrühma infolisti ning planeerida teema ka järgmise korra kohtumise aruteluks. Oma soovist palume teada anda [Krista Kupitsale](mailto:krista.kupits@envir.ee?subject=Ringmajanduse%20juhtrühm).